
Híd a határok között A Duna Televízió működése a határon túli magyarok tükrében

Dolgozatom témájául az 1993 óta működő Duna Televízió vizsgálatát választottam, az MTVA-ban dolgozó határon túli magyar munkatársak és a televízió határon túli műsorainak készítése szemszögéből. 15 éve dolgozom határon túli magyarként a Duna Televízióban. Úgy gondolom, a televízió-műsorok készítésében szerzett évtizedes tapasztalatom, valamint az egyetemi tanulmányaim során megszerzett háttérismeretek alapján kellő körültekintéssel tudtam megvilágítani a Duna Televízió szerepét a magyarságtudat formálásában és a magyar identitás megőrzésében a határon túli magyarlakta területeken.
Arra keresem a választ, hogy határon túli munkatársai szerint mennyiben tölti be ma eredeti szerepét - az MTVA- ba (Médiaszolgáltatás-támogató és Vagyonkezelő Alap) történő beolvadása után - a Duna Televízió, képes-e hidat teremteni az anyaországi és a külhoni magyarok között.
Dolgozatom azt próbálja bizonyítani, hogy a Duna Televíziónak sikerült kárpátaljai, erdélyi, felvidéki, délvidéki munkatársai beilleszkedését segíteni, valamint a határon túli műsorok készítése során kollégái hely- és kultúraismeretére építve nézett, informatív és sikeres műsorokat készíteni. Hipotéziseimet több oldalról megvilágítva kvalitatív és kvantitatív módszerrel, mélyinterjúk készítésével, kérdőívekkel, valamint a közszolgálati média, benne a Duna Televízió nézettségi adatainak elemzésével támasztom alá. Az interjúk és kérdőívek felvételekor kizárólag az MTVA munkatársainak véleményét vizsgálom, majd statisztikai módszerrel elemzem. A mélyinterjúk során elhangzott beszélgetéseket rögzítettem, kategorizáltam, számszerűsítettem, így kaptam mérhető, mennyiségi válaszokat hipotéziseimmel kapcsolatban.
Dolgozatom az MTVA könyvtárában is megőrzésre kerül. Munkatársaim, valamint a szakma iránt érdeklődők a későbbiekben egyaránt felhasználhatják. Ezért tartom rendkívül fontosnak, hogy felméréseim több szempontból is rálátást biztosítsanak a határon túli műsorok fontosságára.



